Tica Font, col·laboradora del Centre Delàs d'Estudis per la Pau, ha participat aquest dilluns en el programa 'El Mirador'\n"La crisi de l'OTAN comença amb la caiguda del Mur de Berlín"\nTica Font (Centre Delàs), en conversa amb Toni Florido i Jordi Cerdà, diu que l'Aliança vol "poder actuar a tot el món, no només a Occident"\nTica Font, col·laboradora del Centre Delàs d'Estudis per la Pau, Jordi Cerdà, historiador i membre del Centre Carlemany, Toni Florido, president de l'Associació Catalana d'Amics d'Israel, i Albert Naya, periodista corresponsal a Turquia, han analitzat aquest dilluns, des del programa El Mirador de l'actualitat de Ràdio Estel, el moment present de l'OTAN i les seves perspectives de futur. L'organisme, en crisi i dividit, afronta el seu futur obrint un procés de reflexió per reparar la fractura entre els seus líders, també amb el repte del creixement militar de la Xina. Tica Font ha recordat que "la crisi de l'OTAN ve de molt lluny, perquè comença el 1990 després de la caiguda del Mur de Berlín, quan es dissol el Pacte de Varsòvia i, en canvi, l'Aliança segueix i fins i tot s'amplia". En aquesta línia, ha afegit que "la primera crisi és existencial, ja que manté una coalició militar sense saber contra qui ha de lluitar i quin és el principal enemic". La també col·laboradora de Justícia i Pau ha comentat igualment que, "en el nou període, l'OTAN no és ja només una coalició per defensar Europa i el centralisme occidental, sinó que agafa un marge superior, que és el de poder actuar a tot el món".\nEn un altre moment, Tica Font ha explicat que "els primers acords posteriors a la Guerra Freda preveien deixar un cinturó entre Europa i Rússia, amb uns països no alineats amb cap bloc, però l'OTAN es carrega aquest principi i incorpora aquests estats, cosa que provoca ja una crisi amb Rússia". L'exdirectora de l'Institut Català Internacional per la Pau ha destacat que, "en el nou panorama mundial, la gran font de riquesa ja no es genera a Europa o als Estats Units, sinó a la Xina, cosa que fa que els països asiàtics es converteixin en un pol econòmic gairebé de domini de l'economia mundial". Finalment, ha situat la principal conseqüència d'això en el fet que "gairebé tots els països s'han transformat en grans inversors militars i, per tant, s'ha desviat l'eix". Igualment ha situat una altra clau en "el canvi climàtic, que provocarà noves rutes comercials xineses sense passar per Amèrica o per l'Àfrica".\nPer la seva banda, Jordi Cerdà ha assegurat que "l'OTAN no té sentit amb uns Estats Units en mans d'un gestor, Donald Trump, que no té cap interès d'expandir el model demoliberal global pel planeta, sinó que prefereix salvaguardar el seu interès com a patriota aïllacionista". L'historiador ha atribuït a aquest fet "aquella mena de burla de Macron, Trudeau, Rutte i Johnson contra Donald Trump". En una clau més positiva sobre l'Aliança, Toni Florido ha assegurat que "l'OTAN és una història d'èxit", tot i que, "un cop s'assoleix aquest èxit preservant la pau a Europa sense confrontació mundial, cal reconfigurar les coses". Igualment el president de l'Associació Catalana d'Amics d'Israel ha recordat que "no podem ser ingenus perquè, de la mateixa manera que hi ha policies pel carrer perquè hi ha delinqüència, també la dinàmica dels estats i la condició humana ens porta a quedar indefensos si no ens protegim".\nEs pot escoltar AQUÍ el programa El Mirador de l'actualitat d'aquest dilluns 9 de desembre.\nAcusacions creuades, amenaces de veto i dubtes sobre la força i el significat actual de l’organització han marcat l’última cimera, en què els 29 aliats celebraven a Londres 70 anys d’aquest antic contrapès a Rússia i que ara mira de trobar un lloc en aquest món d’esperances i interrogants. Després dels desencontres més recents, uns per l’estil polèmic de Donald Trump i altres pel malestar de països com França o Turquia, la prioritat és ara intentar tancar les ferides obertes, tot i que la breu declaració final deixa clar que els representants dels estats membres no es reuniran l’any vinent. Una de les situacions especialment desagradables va ser una conversa informal, enregistrada en vídeo, entre Emmanuel Macron, Boris Johnson, Justin Trudeau i Mark Rutte, en què suposadament es mofaven de Donald Trump. Aquestes rialles van provocar que el president dels Estats Units abandonés precipitadament la cimera i arribés a acusar d’hipòcrita el primer ministre canadenc.\nTot això se suma a unes recents declaracions anteriors en què el president de França parlava de “la mort cerebral” del grup i les amenaces de veto expressades per Turquia, país que finalment va retirar aquest avís. Sigui com sigui, en el rerefons de l’OTAN, hi ha la doble sensació que aquest organisme pot fer o fa un servei a la seguretat comuna d’Europa i Amèrica del nord i, en l’altra visió, només serveix per militaritzar més el món i armar-lo sense cap utilitat ni per al bé comú ni per a la pau. Igualment les discrepàncies entre els aliats ve per la seva contribució a aquesta seguretat des de la despesa militar, cosa que provoca un greuge des dels Estats Units, el país que més inverteix en aquest projecte teòricament comú. El món canvia, i segurament l’Aliança Atlàntica ho haurà de fer també, si cal, replantejant la seva mateixa existència.


El Port de Tarragona es presenta a StocExpo com el principal port petroquímic del Sud d’Europa - Tarragona Port Authority\nEl Port de Tarragona es presenta a StocExpo com el principal port petroquímic del Sud d’Europa\nEn aquesta fira també s’han donat a conèixer les oportunitats que ChemMed Tarragona ofereix per a invertir al territori\nJosep Andreu, president del Port de Tarragona i vice-president de ChemMed ha encapçalat la delegació del Port a l’StocExpo 2016, a Anvers; i acompanyat dels responsables de les empreses químiques que operen a la instal·lació portuària com Vopak Terquimsa i Tepsa, membres del clúster.\nStocExpo 2016 és la principal fira internacional per a empreses vinculades a sectors de la química i principalment adreçada a la indústria de terminals de tancs.\nEl principal objectiu de la presència en aquesta fira és promocionar en l’àmbit internacional el posicionament del Port de Tarragona com a hub petroquímic del Sud d’Europa, i donar a conèixer el clúster ChemMed Tarragona. En el marc d’aquesta fira, el director general de Vopak Terquimsa, Ignacio Casjús, ha pronunciat avui una conferència sota el títol “ChemMed Tarragona: Creating Value between Port and Industry” on ha exposat als assistents les fortaleses del clúster, i les seves línies d’actuació per a demostrar que Tarragona disposa de tots els elements necessaris per desenvolupar els reptes de futur del sector.\nIgnació Casajús ha presentat ChemMed Tarragona com un cas d’èxit en la col·laboració público-privada en l’àmbit de la logística i la industria, i ha exposat les oportunitats d’inversió que s’han creat al territori. Així mateix, ha destacat que Tarragona és un cas d’èxit únic en quant a convivència entre la industria química i el turisme, motors econòmics del territori. Finalment, ha destacat la proposta de valor que ofereix ChemMed Tarragona als inversors, com una potent indústria, unes instal·lacions portuàries eficients, l’experiència i la visió de creixement sostenible en un entorn privilegiat al Mediterrani.\nEl Port de Tarragona està present a la fira amb estand propi (stand A29 - Ports and Terminals zone), per tal de promocionar els seus serveis i infraestructures, com un dels principals ports del Mediterrani en tràfic i emmagatzematge de productes químics i petroquímics.


Arxius de Desnonament | Diari La República Checa\nAjornen el desnonament de la dona amb càncer de Salou fins d’aquí a un mes\nFinalment, s’ha ajornat fins d’aquí a un mes el desnonament previst per a aquest matí al carrer Saragossa núm. 15 de Salou, en un pis on viu una dona de 34 anys amb càncer de mama i amb 2 filles menors d’edat. La més petita, de 5 anys, compta amb discapacitat. Segons apunten des de Serveis Socials del municipi, la senyora va començar a rebre ajuda i assessorament fa 3 mesos, però el domicili ja carregava ordres prèvies de desnonament d’abans que ella ocupés el pis.\nD’altra banda, la dona, la qual es troba en situació d’irregularitat a Espanya, continua estant empadronada al seu anterior habitatge de Bonavista, Tarragona. Des de l’Ajuntament de Salou s’ha enviat a la treballadora social a càrrec del cas per oferir-li un allotjament d’urgència, però – tenint en compte la situació de la família – el desnonament s’ha aturat fins a nova data.\nDesnonen a una dona amb càncer i amb una filla discapacitada a Salou\nEn aquests moments s’està duent a terme el desnonament d’una dona de 34 anys malalta de càncer i amb dues filles menors a càrrec seu. La primera, de 5 anys pateix una discapacitat.\nEl desnonament – viu en una casa okupada – estava previst per avui a les 10h al carrer Saragossa núm. 15. A més, la dona, I. S., es troba en situació d’irregularitat administrativa a Espanya. La desnonada està en tractament per un càncer de mama.\nMarxa enrere. Finalment, la dona i els seus dos infants de Bonavista que havien de ser desnonats aquest migdia podran continuar ocupant el seu domicili. La propietària de l’immoble i els jutjats de Tarragona han acordat ajornar el desnonament fins al setembre. Els tres inquilins del pis situat al carrer vint-i-quatre es troben en situació de vulnerabilitat, fet que segurament ha influït força en la suspensió de l’expulsió programada per avui.\nEls desnonaments estan a l’ordre del dia. Hi ha uns que estan fets i altres que, per la història que amaga al darrere esdevé injust i, de vegades, inhumà. Després que ahir s’hagi realitzat un desnonament a Salou, aquest migdia està previst que es dugui a terme un altre a Bonavista.\nUn jutjat de Tarragona ha ordenat desocupar l’immoble del carrer 24, tot i haver-hi un informe de Serveis Socials que confirma la “situació de màxima vulnerabilitat econòmica i risc d’exclusió social” dels seus residents.\nA més, la mateixa entitat recorda que la mare i els dos fills menors (un d’ells amb un important grau de discapacitat) si són desnonats es trobaran en una situació de “desemparament”, atenent que “no disposen de cap alternativa residencial”.\nServeis Socials informa que la família viu una situació de greu vulnerabilitat econòmica i social. Un dels fills té una important discapacitat\nLa família, segons informa Serveis Socials de Tarragona, no compten amb cap xarxa ni suport alternatiu. Si es produeix el desnonament, la mare i els dos fills es trobaran en la intempèrie, ja que no tenen cap on anar ni un sostre on refugiar-se.\nL’equip de l’Institut de Serveis Socials de Tarragona de la zona de Ponent aconsella a evitar la sortida forçosa de l’immoble. Tot i així, la insensibilitat judicial és de tal ordre que fa cas omís de l’informe de Serveis Socials ni les condicions humanes de la família. El desnonament està previst per a aquest migdia.\nCreen un Sindicat d’Habitatge per “articular una lluita conjunta” a Tarragona\nDiversos grups de persones afectades per la crisi de l’habitatge a Tarragona s’han unit per crear un Sindicat que defensi els interessos dels més vulnerables en aquest àmbit. L’objectiu d’aquesta agrupació és “unir les persones afectades per la problemàtica de l’habitatge i articular una lluita conjunta que pugui plantar cara als fons voltors, bancs i grans propietaris”.\nExposen que el naixement d’aquest sindicat es deu a la “incapacitat de les institucions per trobar una solució a aquest problema”. S’organitzen de manera assembleària, així que cada dilluns es trobaran per gestionar els casos que tinguin. De moment, més de 13 persones ja s’han acostat a la iniciativa, alguns amb data de desnonament molt pròxima.\nLa CUP crida a evitar un desnonament en Campclar\nLa CUP Tarragona convoca la ciutadania a aturar un desnonament a Campclar, més concretament a la Rambla de Ponent, bloc 4, escala 6. Els cupaires emplacen els ciutadans a una concentració el dilluns 28 de gener, a les 11 hores.\nEs tracta del desnonament d’una família, amb dos fills, per part del Banc Santander. Aquesta família va ser estafada pels “propietaris” d’aquest immoble, ja que qui realment n’és el propietari és el banc. Quan es van intentar posar en contacte amb les persones que els havien estafat, ja no els van poder localitzar.\nD’aquesta manera, el partit antisistema ha organitzat una concentració per tal d’aturar-ho i demana a través de les xarxes socials, fer-ne la màxima difusió. A més a més, ha afegit un vídeo de la dona afectada pel desnonament, on reclama ajuda.\n⚠ Desnonament a #Tarragona ⚠\n🔴 El Banco Santander vol fer fora la Hayat i la seva família del seu pis de Campclar\nAturem el desnonament! ⬇\n📅 28 de gener | 11 h\n📌 Rambla de Ponent, Bloc 4, Escala 6 (Campclar)\n📢 Màxima difusió 📢#StopDesnonaments pic.twitter.com/p5wvSiflyw\n— CUP Tarragona (@CUPTarragona) January 14, 2019


Jordi Pedret Blog: Guerra entre pobres\nEls ha costat temps, molt de temps de marginació, de criminalització, d'aixecament de murs físics per a separar-los, de demagògia desbocada, d'incendis de campaments, d'intents de modificacions legals per a convertir els metges en delators, d'exhibició de les arribades a Lampedusa, de retorns de migrants en alta mar, de patrulles ciutadanes d'uniformitat filo-feixista.\nNo ha estat fàcil, però ho han aconseguit.\nLa violència a esclatat a Milà entre immigrants de diferents procedències. Ho podeu veure a tota la premsa. La raó concreta - l'apunyalament d'un noi egipci per part de sud americans - és el de menys.\nEl que és important és que l'acorralament, la discriminació, l'acusació permanent, han donat els seus fruits per a major satisfacció dels discriminadors.\nLa guerra entre pobres ha començat, i això justificarà tot el que sigui per part de la dreta racista que creix a Itàlia, davant la qual la pròpia extrema dreta parlamentària sembla moderada.\nA més d'indignar-se, cal prendre'n nota, i evitar-ho.\nEtiquetas: Afers Estrangers, diversitat, immigració, Itàlia, política, racisme, xenofòbia\nUna cita / LXXII


Zona Crítica: Oblivion | La Casa De Vidre\nMai 17, 2013 · by Marcos Ibáñez O'Donnell\t· in Zona Crítica.\t·\nOBLIVION és com aquell regal que prèviament s’ha pactat: no hi ha cap sorpresa al respecte; ja saps allò què hi ha dins del paquet, allò que s’ha d’esperar d’ell. Però també és un d’aquells regals que et sap greu obrir, ja que s’ha tingut la delicadesa d’embolicar-ho de manera perfecta. I és una llàstima fer malbé allò que conté una cosa que, al cap i a la fi, ja saps què és. En aquest sentit, Joseph Kosinski ens ha fet un d’aquests regals. La història que t’entrega és la de sempre: el guió d’OBLIVION mostra totes les seves cartes des d’un inici, ja saps allò que es pot esperar d’ella. Els girs, malgrat ser inesperats, no són sorprenents. Així doncs, OBLIVION respon a una demanda pactada entre la productora i els espectadors/consumidors del blockbuster més comercial. Però Kosinski és qui s’ha encarregat d’embolicar-ho, de decorar-ho d’una manera preciosista, detallada i personal.\nUn Tom Cruise somiador davant el desert post-apocalíptic\nQuan som testimonis de l’inici del film, la pel·lícula ens crida com espectadors, ens introdueix en un univers personal, íntim, estètic. La concepció arquitectònica de Kosinski recrea un món futurista desolat que neix de les preocupacions reals actuals. I és realment fascinant. El panorama que es presenta inicialment és d’allò més prometedor: un Tom Cruise somiador, nostàlgic, inquiet, que recorre els paratges deserts, intentant recordar com seria tot allò al passat. Torna al seu particular palau de vidre, on viu amb la seva parella, una sorprenent Andrea Risenborough: una dona sistemàtica i professional, que pretén abandonar la Terra amb el seu marit per anar a un lloc millor. Ell continua amb els seus somnis sobre el passat. Ella, sobre el futur. Els dos es toleren les seves diferències i encara mantenen uns gestos forçats de tendresa per pura inèrcia. Kosinski ens sorprèn amb aquesta maduresa i ens introdueix al film amb un ritme pausat, però no necessàriament lent. També arriba a crear algun clímax emocional gràcies a la combinació perfecta entre la composició de pla més sensorial i la banda sonora més climàtica (M83 en el seu esplendor màxim). I és aquí on se’ns promet un film diferent.\nUna sorprenent Andrea Risenborough al seu palau de vidre\nPerò després toca obrir el regal, destruïm l’embolcall i, com era d’esperar, el contingut no ens sorprèn gens ni mica. En aquest moment el film ens crida com consumidors, se’ns entrega l’espectacle més comercial. El film cau a la trampa d’intentar sumar adeptes i públic, i allò convencional acaba dominant el film. Els personatges que apareixen a posteriori (una desdibuixada Olga Kurylenko i un Morgan Freeman en pilot automàtic) acaben trencant el relat intimista que teníem per endinsar-nos progressivament a un film d’acció. No ens malinterpreteu, no ens trobem davant d’unes males escenes d’acció: Kosinski es segueix desenvolupant amb solvència en aquest apartat, i encara es guarda algun as a la màniga per mantenir cert interès a la seva trama. No obstant això, no és el film amb el qual ens trobàvem a l’inici i, d’alguna manera, ens destrueix les il·lusions que podíem tenir en un moment d’incertesa: i si Kosinski ha decidit canviar el regal a última hora i sorprendre’ns? Però no és el cas.\nL’acció protagonitza la segona meitat del film\nPodem considerar OBLIVION com un film trampós. Ens sedueix com a cinèfils però ens acaba utilitzant com a consumidors. I insistim, no és un mal producte ni molt menys, però acabes consumint allò habitual. Allò que volíem era provar coses noves, variar, experimentar. L’entrant era fresc i nou, el menú el de sempre. És per això que OBLIVION corre el risc de caure en l’oblit. I és una llàstima, ja que potser no s’ho acaba de merèixer del tot. Tècnicament ens trobem amb un film impecable, que intenta reivindicar el cinema de ciència ficció com una proposta exclusivament estètica. I és que Kosinski sembla preguntar-se: “què és allò que puc fer quan un gènere sembla haver estat explotat al màxim a nivell argumental?” Potser d’aquesta intenció neix OBLIVION. I no anava del tot mal encaminat. Però, per desgràcia, finalment opta per no esdevenir el gran film que podria haver estat.\nEtiquetes: andrea risenborough, joseph kosinski, morgan freeman, oblivion, olga kurylenko, tom cruise\n← Estrenes 17 de maig\nLeonardo DiCaprio Cridant →


Neteja i Llar: Serveis de neteja de cases, pisos i comunitats de veïns\nComptem amb els millors professionals del sector\nA l’hora de plantejar la neteja domèstica cal tenir en compte tres factors principals de cada domicili:\n• les seves dimensions • l’estil de vida de cada família • les característiques pròpies de la vivenda\nA Neteja i Llar Serveis sabem la importància de tenir en compte aquest punts. Els nostres clients de neteja a domicili a Blanes, Mataró, Lloret de Mar o el Maresme confien en la qualitat dels nostres protocols.\nLa neteja ben programada proporciona el confort que necessita la vostra família.\nEn aquesta modalitat us podem ajudar amb servei només de neteja, o només de planxa. També amb una combinació de les dues tasques organitzant el temps en conseqüència.\nA partir de 3 h (1 servei setmanal), ens adaptem a les vostres necessitats. Fins a servei en varis dies a la setmana.\nEn setmanes alternes, sempre el mateix dia a la mateixa hora.\nCaracterístiques i avantatges del servei de manteniment:\nEn els serveis de manteniment us assignem sempre la mateixa operària en el dia i hora acordats amb vosaltres.\nNo hi ha risc d’absentisme per baixes degudes a malaltia o per vacances de la persona assignada, ja que reposem el personal amb la garantia de Neteja i Llar Serveis.\nCost més econòmic que en els serveis esporàdics\nCada operària va proveïda amb els productes de neteja (sabó per terra i multi-ús neutres, desengreixant per cuines, i bactericida pels banys), 4 baietes de 4 colors diferents per cada zona a tractar (segons normativa O.M.S), fregalls (cuina i bany) i draps de cotó.\nPodem realitzar un pla de neteja personalitzat setmanal per casa vostra\nEn qualsevol cas, el protocol de la neteja està concebut tenint en compte la importància de les zones a on l’actuació és prioritària\nEn el temps acordat el nostre personal pot fer indistintament neteja i/o planxa així com altres tasques variades: posar rentadores, despenjar i penjar cortines, etc.\nA Neteja i Llar Serveis realitzem una primera visita, per conèixer l’espai i saber en primera persona les vostres necessitats\nNeteges puntuals. El dia i hora que us convingui, sense cap pauta establerta.\nPosta a punt de qualsevol zona de la casa: vidres, persianes, bany, cuina...\nO neteja integral del domicili\nO només servei de planxa\nNúmero d’operàries assignades proporcional al volum de treball i al temps que planteja la neteja (des d’1 a vàries persones)\nA les neteges integrals també realitzem una visita per coordinar operàries, material de treball i temps\nA més dels productes i utensilis que inclou la neteja de manteniment, als serveis esporàdics també està inclosa la maquinària i útils específics que requereixi cada treball: escombres, recollidors, aspiradors, vaporetta professional.\nServeis de neteja per comunitats de veïns\nUn bon servei de neteja per comunitats de veïns inclou el correcte manteniment de l'escala i de totes les zones comuns. És de gran importància perquè ofereix als seus habitants i al seu entorn familiar i social la millor benvinguda.\nEl servei s'acostuma a organitzar en un o varis dies per setmana\nAlgunes comunitats, per les seves dimensions reduïdes, o perquè l’ocupació és estacional, admeten pauta quinzenal\nLa proposta econòmica és mensual\nAquesta proposta es realitza, sense compromís, després de la nostra visita i en base a les característiques pròpies de cada comunitat\nEl cost inclou els materials (escombres, recollidors, fregalls, baietes, galledes...) i els productes necessaris (producte pel terra i multi-ús neutres, productes específics com netejador per Inoxidable en ascensors, etc, i ambientador permanent)\nMitjançant el sistema d’injecció-extracció el nostre personal realitzarà una desinfecció i neteja de tapisseries i catifes, eliminant microbis i aconseguint un resultat que deixa com nous els vostres


Galetes craquelades de llimona - Pa amb vi i sucre\nFa dies que tenia pendent publicar la recepta d’aquestes galetes craquelades de llimona; ja que les vaig preparar durant les vacances de Nadal, però vaja, crec que mai és tard! Les galetes craquelades de llimona són molt fàcils de fer i sobretot molt vistoses per l’aparença esquerdada que tenen; un efecte que s’obté a l’arrebossar-les amb sucre llustre abans d’enfornar-les. De tant fàcils que són de preparar, en pocs dies en vaig fer 3 vegades; i vaig aprofitar per fer-ne uns paquets per regalar a les amigues. Si a més sou tant fans com jo de tot allò que porti llimona, amb aquestes galetes teniu l’èxit assegurat; o sigui que preneu bona nota de la recepta!\ngaletes, crinkle, llimona\nPublicat el 22 gener 2020 a Esmorzars, Receptes\tper\tSònia Berengueras 6 Comments\nFa dies que tenia pendent publicar la recepta d’aquestes galetes craquelades de llimona; ja que les vaig preparar durant les vacances de Nadal, però vaja, crec que mai és tard!\nLes galetes craquelades de llimona són molt fàcils de fer i sobretot molt vistoses per l’aparença esquerdada que tenen; un efecte que s’obté a l’arrebossar-les amb sucre llustre abans d’enfornar-les.\nDe tant fàcils que són de preparar, en pocs dies en vaig fer 3 vegades; i vaig aprofitar per fer-ne uns paquets per regalar a les amigues.\nSi a més sou tant fans com jo de tot allò que porti llimona, amb aquestes galetes teniu l’èxit assegurat; o sigui que preneu bona nota de la recepta!\nPer arrebossar les galetes\nAl bol de la Kitchen Aid, amb l’accessori pala, barregeu la mantega i el sucre.\nSeguidament afegiu la ratlladura de llimona i el suc de llimona.\nAfegiu l’ou i seguiu barrejant.\nFinalment incorporeu la farina amb la sal i el llevat i seguiu barrejant fins que tingueu una massa homogènia.\nFeu-ne una bola, emboliqueu-la amb paper film, i guardeu-la a la nevera 1 hora com a mínim.\nQuan hagi passat aquest temps, feu-ne boles petites, arrebosseu-les primer amb sucre blanc i després amb sucre llustre, i col.loqueu-les sobre una safata d’anar al forn.\nEnforneu les galetes durant 10 o 12 minuts a 180º. Retireu-les del forn i deixeu-les refredar sobre una reixeta.\nPublicat el 17:04h, 23 gener Respon\nQuina bona pinta… si no tinc kitchen aid, les puc fer amb una batedora tradicional de varilles? gràcies!\nPublicat el 20:02h, 23 gener Respon\nHola Núria! I tant, amb la batedera de varilles o inclús a mà!\nPublicat el 21:23h, 23 gener Respon\nEnlloc de farina de blat quedaria bé amb farina d’ametlles?? Trobo molt interessant la recepta ja que és el temps de les llimones i tenim moltes es una bona manera d’aprofitar-les.\nPublicat el 20:20h, 24 gener Respon\ndoncs no sé com poden quedar…, però si ho probes ja m’ho explicaràs; crec que la massa et quedarà més tova i potser et costarà de formar les galetes; jo potser faria una part de farina normal i l’altre d’ametlla.\nPublicat el 19:35h, 25 març Respon\nHola!!! fa temps que bull fer aquestes galetes i ara arribat el seu moment.\nNo veig la temperatura a la teva recepta, 180 graus estaria be?\nPublicat el 19:39h, 25 març Respon\nSi, a 180º. Ho acabo de rectificar a la recepta; gràcies per avisar!\nRespondre a Carme Cancel·lar


Dec-2004 Sants-Montjuïc. Barcelona : Suplement del districte i dels barris de Barcelona. Desembre 2004 Ajuntament de Barcelona\nNov-2004 Sants-Montjuïc. Barcelona : Suplement del districte i dels barris de Barcelona. Novembre 2004 Ajuntament de Barcelona\nOct-2004 Sants-Montjuïc. Barcelona : Suplement del districte i dels barris de Barcelona. Octubre 2004 Ajuntament de Barcelona


Explica'm un conte! - Fundació Vidal i Barraquer\n8 April, 2019 Eulàlia SayrachGeneral, Son\nDe vegades com a pares i mares esperem que els nens/es hagin iniciat el procés de lecto-escriptura per entrar al món dels contes i, quan ho fem, el fem servir amb l’única finalitat de reforçar l’aprenentatge escolar. D’aquesta manera, i sense voler-ho, moltes vegades convertim la lectura del conte, en una avorrida i solitària obligació.\nEls contes ens apropen a molts llocs, no només a l’aprenentatge de les lletres. Ens transporten al món dels afectes, del llenguatge, de la imaginació, de la relació, del joc i del dibuix.\nAquest moment de lectura conjunta, genera un espai de calidesa, és una petita estona en què la dedicació de l’adult ajuda a enfortir el vincle entre ell i el nen/a, donant pas a la complicitat, a la confiança, a la diversió, a la carícia i a la tendresa.\nEl conte desperta molta curiositat; als nens els crida l’atenció, no només la història explicada, sinó el to de veu i la gesticulació de qui els parla. A més, cada història va acompanyada de dibuixos, de vegades de textures i múltiples colors que afegeixen bellesa i aporten múltiples experiències sensorials i simbòliques, ajudant a construir la base per a nous canals de comunicació i expressió.\nCada història explicada en un conte, estimula la imaginació, permet que els nens creïn altres mons on tot pot ser possible. Es traslladen a llocs màgics i poden imaginar-se sent diversos personatges: herois, mags, monstres, princeses, llops ferotges o tendres animalets. Poden transportar-se a la lluna, imaginar anant al fons del mar o pensar-se vivint dins d’un arbre, i tantes coses més!\nTota aquesta aventura, els ajuda a generar coneixement i equipar el seu món intern en permetre apropar-se al complex món de les emocions.\nAquest moment, els brinda l’oportunitat de poder identificar-se amb els personatges o situacions que els criden l’atenció: es poden sentir valents, porucs, cansats, amb grans idees, o potser apesarats i tristos per sentir la història escoltada com a pròpia. Els ajuda llavors a anar reconeixent el seu jo, també permetent diferenciar entre la realitat i la fantasia, contribuint a la generació de molts recursos per al seu creixement.\nPer aquestes tantes coses, la lectura del conte és per als nens/es una veritable font d’aprenentatge i per a l’adult, una gran guia que li permet acompanyar i apropar-se al llenguatge i món infantil.\nEn definitiva, és una meravellosa activitat compartida, que enriqueix a tots els participants.\n“Explica’m un conte!”, Diuen els nens/es en el difícil moment d’anar a dormir, quan necessiten altes dosis de seguretat i proximitat per així viatjar al món dels somnis.\nPsicòloga i arterapeuta


El TC tomba la llei de transferències i dona per bona la de competències | BonDia Diari digital d'Andorra.\nEn concret, en el cas de les transferències, el TC considera no conformes a la Carta Magna els articles 15, 16, 18 i la disposició addicional tercera, així com l’apartat 1 de l’article 2, i el 3a i 3b de l’article 8 que hi estan relacionats. Es tracta dels articles corresponents als indicadors variables per al repartiment de les transferències que es fixaven en la nova llei, com són els treballs del cadastre, la separativa d’aigües i les inversions sostenibles.\nEl TC, que, en canvi, sí que dona el vistiplau al criteri de les pernoctacions, així com als de població i territori i elements de sostenibilitat, considera que els tres criteris abans citats no respecten la proporcionalitat i objectivitat.\nQuant a la Llei qualificada de delimitació de competències, el TC sentencia que els articles impugnats sí que respecten les disposicions de la Constitució, de manera que avala la possibilitat que els comuns cedeixen de forma obligatòria i gratuïta terrenys a l’executiu si es tracta de desenvolupar-hi projectes d’interès nacional.\nA l’espera de poder analitzar amb més detall el contingut de la sentència i els seus efectes sobre l’aplicació de la Llei qualificada de transferències als comuns, els consellers generals que van presentar el recurs d’inconstitucionalitat van fer ahir una primera valoració del pronunciament del TC, que consideren que ha avalat la seva actuació.\nAixí, Pere López, que va assegurar que la sentència suposa una “patacada política important per al Govern”, va recordar que aquest pronunciament del TC arriba després de la “manca de diàleg” de la majoria demòcrata i la “tossuderia” per tirar endavant unes lleis malgrat els informes que, encarregats pel Comú de Sant Julià de Lòria, van sorgir i van alertar de possibles indicis d’inconstitucionalitat.\nEn una línia similar es va manifestar el president del grup liberal, que va lamentar que el Govern hagués tirat pel dret i obviat així “uns elements d’anàlisi que inicialment no hi eren”. A més, Gallardo, que va remarcar que des d’un punt de vista polític “es tracta d’un fracàs” perquè “tota aquesta reforma s’ha fet per implementar un model de transferències que no s’aguanta”, es va mostrar convençut que després del pronunciament de l’alt tribunal “la llei no es pot aplicar”, ja que hi hauria “un 20% de les transferències que no es podrien assumir i, per tant, es retallaria la capacitat econòmica dels comuns”.\nPer la seva part, Víctor Naudi, que va destacar que la sentència del TC és la mostra “que les nostres institucions funcionen, així com la separació de poders”, va remarcar que els dos recursos es van plantejar al seu moment per “un acte de responsabilitat”. El parlamentari de SDP va incidir que es tracta d’un fet “trist” perquè evidencia “que les coses no s’han fet bé per part de la majoria” i, a la vegada, “un reconeixement a la tasca que fem amb responsabilitat des de l’oposició”.\nI és que els tres consellers generals van coincidir en la idea que el pronunciament del TC, i més enllà de cercar vencedors i vençuts, avala la seva actuació i la decisió de presentar els recursos. En aquest sentit, Gallardo, que va pronosticar que des de l’executiu es miraria de “treure ferro a la sentència”, va recordar que el dia de la votació de les lleis el cap de Govern “va voler diferenciar entre els consellers que entenien l’interès general –els que van votar sí– i els que no, i va remarcar que si una cosa evidencia la sentència és que precisament van ser els que van presentar el recurs els qui van “actuar en defensa de l’interès general”.\nPel que fa a l’assumpció de responsabilitats, els tres parlamentaris van augurar que ningú de l’executiu demòcrata, i més en aquests moments de la legislatura, “assumirà cap tipus de responsabilitat”. En aquest sentit, López, que va insistir que l’únic que van fer davant dels dubtes sorgits va ser mirar que es poguessin esvair, va destacar que tot plegat hauria de servir perquè la majoria fes un “important exercici de reflexió” sobre la manera de procedir i va advertir que si “el Govern pensa que això es pot resoldre amb un pegat i menystenir la sentència estarà cometent el mateix error”. Per això va emplaçar la majoria a obrir un diàleg perquè la Llei de transferències pugui tenir un suport més ampli.\nSatisfacció de Martí\nPer la seva part, i tal com ja havien pronosticat els consellers que van presentar el recurs, el cap de Govern, Antoni Martí, va restar importància al pronunciament del TC. De fet, no només va treure ferro al contingut de la sentència, sinó que va assegurar que n’estava “satisfet en un 95%”.\nI és que Martí, que va assegurar que “les solucions són fàcils i ràpides pels que sí que tenen la voluntat de modificar lleis qualificades”, va insistir en la importància que la Llei qualificada de delimitació de competències, “la que té una connotació més política” i amb la que sí que “es va més enllà”, no hagi estat qüestionada.\nAixí, el cap de Govern, que va destacar que la llei es podria aplicar igualment, ja que només es qüestiona el repartiment de 4,4 dels 55 milions de les transferències, va explicar que té la intenció de reunir-se amb els cònsols i amb els consellers que van donar suport al text per modificar-la.


'Per mi i per tots els meus companys, idees per un pati inclusiu' es tracta d'un programa de sensibilització educativa\nRedacció Sant Pere de Ribes 23-05-2019 16:36 Lectures 3039\nL'Institut Montgròs, guanyador del Concurs Escolar del Grup Social ONCE . ONCE\nEnric Botí, delegat territorial de l’ONCE a Catalunya; David Bernardo, president del Consell Territorial de l’ONCE a Catalunya i Manel Eiximeno, director del Centre de Recursos Educatius CRE ONCE Barcelona han lliurat aquest de matí els premis provincials de Barcelona i autonòmics de Catalunya als guanyadors del Concurs Escolar del Grup Social ONCE, juntament amb Imma Reguant, subdirectora general d’Educació Inclusiva de la Generalitat de Catalunya.\nEn aquesta 35ena edició del Concurs Escolar del Grup Social ONCE els guanyadors provincials de Barcelona també han estat escollits pel jurat com a guanyadors autonòmics de Catalunya. Han estat l’Escola Ramón y Cajal (Terrassa) de la categoria A, 3r i 4t de Primària; l’Escola Enxaneta (Viladecans) de la categoria B, 5è i 6è de Primària I l’Institut Montgròs (Sant Pere de Ribes), de la categoria C, ESO i FP Bàsica.\nPer mi i per tots els meus companys, idees per un pati inclusiu es tracta d'un programa de sensibilització educativa que va arrencar el passat mes d'octubre amb la intenció que l'aula treballi de manera activa el canvi d'actituds i l'actuació dels estudiants per mantenir una convivència respectuosa, especialment en aquest moment feliç del cole, el pati, evitant que es converteixi en el contrari.\nL'hora de l'esbarjo acostuma a durar entre 20 i 30 minuts. És el temps suficient perquè un estudiant se senti al marge dels seus iguals. Per això, aquest concurs busca que els centres percebin l'esbarjo com una part important del seu projecte educatiu i no com un simple parèntesi en la jornada lectiva. D'aquesta manera es pot convertir en una oportunitat educativa per a la inclusió i la diversió de tots i totes.\nEn el 35 concurs escolar del Grup Social ONCE han participat els escolars dels centres educatius estatals públics, concertats i privats, des de Primària fins a Batxillerat, a més d'Educació Especial i Formació Professional. Els estudiants de Primària i Especial han realitzat un cartell que reflecteix les seves pautes per a fomentar i reivindicar la diversitat i inclusió al pati, que va acompanyat d'una audiodescripció.\nMentrestant, els escolars de l'ESO, FP i Batxillerat han gravat un videoclip musical, d'un minut de durada, amb un petit guió.\nCada grup ha pujat a la pàgina web del concurs (www.concursoescolaronce.es) el seu treball en la categoria corresponent: A (3r, 4t d'Educació Primària); B (5è i 6è d'Educació Primària); C (Educació Secundària i FP Bàsica); D (Batxillerat i Formació Professional Mitja i Superior), i E (Educació Especial).\nEl jurat de Barcelona ha estat format per Rebeca García, cap del Departament de Coordinació i Recursos Humans i Generals de la DT ONCE Catalunya; María de la Sierra López, vicepresidenta 2a. del Consell Territorial ONCE Catalunya; Meritxell Caralt, secretària tècnica de COCARMI; Lourdes Caseny, tècnica del Servei d’Atenció a la Diversitat i la Inclusió, adscrita al Departament d’Ensenyament; Àngels Castro, periodista del Departament de Comunicació del Parlament de Catalunya; Teresa Altagracia Sabariego, Tècnica de material tiflotècnic, adscrita al CRE ONCE Barcelona i Dolors Moreiras, Mestra del CREDV/CRE ONCE BARCELONA, adscrita al Departament d’Ensenyament.


Descalça i sense sabates: de juliol 2011\nPlou poc, però per lo poc que plou, plou prou...\nI tu que havies decidit fer bugada.\nPerò mentre et despertes comencen a posar-se en marxa ordinadors, cafeteres i rentadores i tot són xiulets. Aquest cafè amb llet demana escalfor i asseguda al sofà, descobreixes "1984" de la mà dels Delafe i las flores azules. Avui, que per a molts és que no, us dic bon dia! I amb permís d'Antònia Font, "yupi, happy, porxadeta..."\nPublicat per Baraula a 9:40 4 comentaris:\nDorms amb un pijama de tardor i rosa. És mànega llarga però no et molesta tot i que si no fos per aquesta síndria que fa gust de festa major i aquestes vacances que tot just aprens a viure, no diries que ets a la plena de l'estiu.\nTens el cap ple de projectes, avions i dates que no quadren mentre passen els dies i l'arena se t'incrusta als dits i les roques ressegueixen el dibuix de traços de sempre a la pell quan vas a S'Algar.\n"No m'he mogut d'aquest cos que sóc jo. Amb un sol clic, la meva existència pot encaixar perfectament dins els límits d'aquest cos i quedar-hi tancada. Ja és això, Sóc on he de ser."\nTorn a Murakami, el meu Murakami, i pas hores davant aquesta pantalla. L'estiu a la vila té un color estrany i el port m'és enguany una mica indiferent. Vénen els concerts, els Manel i Antònia Font -yupi, hapy, terrasseta! Els cafès no són el que eren i les cerveses a Can M. es converteixen en un ritual marginal però necessari. M'agraden.\nDescobreixes noves músiques i et fas una dona 2.0. T'atreu la distàcia, la cuina japonesa i una autocaravana que voldries visitar a l'agost. Qualque dia vas en barca i tens la mar a un pam i el sol de cara. Ben mirat, ja has estat de vacances i avui és un dia qualsevol. T'alegres de saber-te en un equilibri quasi perfecte i retornar a poc a poc a la normal quotidianitat de les dones i els dies. Retornes també a la poesia. En definitiva,\nNo plou. No fa vent. No fa fred. I la crisi -la punyetera crisi- no és més que un carabassó i mig al plat i que surti el sol avui i faci mal temps diumenge.\nPublicat per Baraula a 12:46 6 comentaris:


Aquest és el tercer any que Algemesí té problemes amb el seu calendari escolar | M+S per TU\nEls escolars d’Algemesí necessiten recuperar 4 dels 5 dies no lectius de setmana de bous, el que implica aprovar un calendari escolar diferent al general, cosa que correspon no a la direcció territorial, sinó a la general\nAhir saltava la notícia que Conselleria d’Educació no autoritzava la proposta de calendari escolar, creant-se certa polèmica al respecte. Des de M+S ALGEMESÍ considerem que en cap cas, tal i com ja està passant, s’ha d’abordar la qüestió des de l’eix tauromàquia-antitauromàquia. Es tracta d’una qüestió merament educativa i el que afecta al dret a l’educació dels nostres xiquets i joves. Per tal de racionalitzar i no visceralitzar el debat cal matissar que:\nLa llei marca que tots els escolars han de tenir el mateixos dies de classe amb independència d’on visquen. Per això la Direcció General de Centres Docents -no confondre amb la Direcció Territorial provincial- elabora un calendari únic per a tot els País Valencià que indica els festius i quan comença i acaba el curs.\nLa legislació actual que tots els membres del Consell Escolar Municipal (CEM) coneixen (ORDRE d’11 de juny de 1998) estableix que DINTRE d’eixos dies lectius els CEM establiran tres sense classe. En cas que una o les dues festes locals oficials caiguen en dia lectiu, necessàriament caldrà fer-los coincidir amb algun d’eixos tres dies.\nPer a 2019, i per decisió del ple municipal, són festius locals, el 18 de març i el 12 de juny, tots dos lectius. Per tant dels tres dies no lectius, sols ens queda un per a poder-lo gaudir en Setmana de Bous. Això implica que Algemesí ha de “recuperar” quatre dies per a no donar classe eixa setmana.\nL’autorització d’eixos tres dies correspon a al Direcció Territorial de València. Però la l’ORDRE d’11 de juny de 1998 deixa ben clar -article nové- que ella no pot autoritzar avançar o endarrerir l’inici de curs. Això correspon a la Direcció General de Centres, prèvia proposta de la Direcció Territorial, ja que es tracta d’establir un “calendari escolar diferent” i això sols es pot fer “quan concórreguen circumstàncies excepcionals” (article nové)\nAquest és el tercer any consecutiu que Algemesí té problemes per a establir el seu calendari escolar. Recordem en que en 2016 el 23 de desembre fou lectiu per a compensar eixos dies. La situació actual per tant era totalment previsible.\nNi la Direcció Territorial ni la Direcció General prenen aquestes decisions tenint present el tipus de festa que se celebra -bous, falles, carnestoltes…- en cada poble. Elles vetllen pel compliment de la llei, i per a que el dret a l’educació de tots els xiquets i xiquetes valencians siga respectat. Criticar-les per això és totalment desencertat.\nQuan des del CEM es va fer aquesta proposta ja se sabia que podia ser acceptada o no, pels precedents dels dos anys anteriors. El fet d’avançar i endarrerir tant el curs, tres dies, planteja greus inconvenients acadèmics i pedagògics.\nDe totes formes com solucionar, si és el que es vol, que en Setmana de Bous no hi haja classe és un tema que no pertoca als polítics que no tenim representació al CEM, sinó a la comunitat educativa, però sempre s’ha de fer respectant el dret a l’educació dels nostres joves i respectant la llei actual.\nÉs evident que en juliol es va fer una proposta poc realista, sense cap tipus de negociació amb al Direcció General i sense haver indagant els criteris d’aquesta. Evidentment fent les coses així el resultat és aquest. Entenem que la responsable d’educació devia haver preguntat, no sols a la Direcció Territorial, sinó també a la Direcció General quins eren els seus criteris en aquests casos.\nEn definitiva, plantejar un tema merament legal i transformar-lo en una suposada ofensa a Algemesí resulta desencertat. No tenim cap interés polític en que els escolars d’Algemesí vagen a escola en Setmana Taurina, però la legalitat s’ha de complir i a més s’ha de fer sense perjudicar-los pedagògicament. Valorem molts els aspectes lúdics d’aquesta i de totes les festes, però supeditar l’educació a altres interessos no és correcte. Esperem que abans de dilluns la responsable municipal d’educació s’haja posat en contacte amb la Direcció Territorial i amb la General i porte una proposta realista al CEM, tal i com deuria haver passat en el CEM de juliol.


3/10/2007 | 12:00 h\nCampus Cappont, C/ Jaume II, 67. Lleida\nAquesta sessió, que tindrà lloc el proper dimecres 3 d'octubre, té l'objectiu de convertir-se en un punt de trobada clau on els agents relacionats amb el món de la innovació i l'empresa podran debatre sobre els aspectes més rellevants que afavoreixen la innovació i la competitivitat empresarial.\nLa jornada, que començarà a partir de les 12:00 hores, reunirà professionals i experts del món de la innovació, que debatran sobre la importància d'aplicar el disseny i les tècniques més innovadores com a mitjà per aconseguir l'èxit empresarial.\nLa sessió s'obrirà amb una taula rodona moderada pel coordinador de Lleida TV, Sr. Santi Roig, que comptarà amb la participació del Sr. Pedro Nueno, vicepresident de l'IESE i expert en Innovació, el Sr. Josep M. Albaigès, vicepresident Fundació Mensa, el Sr. Agustí Montserrat, cap d'Investigació i Desenvolupament DANONE, i el Sr. Koldo Saratxaga, Koldo 2-K Emocionando.\nUn cop acabada la sessió, clourà l'acte el Sr. Carles Fradera, director adjunt del CIDEM.\nLleida serà la tercera ciutat que acull els Cicles d'Innovació del CIDEM, que ja han passat per Manresa i Girona, i s'acabaran el 10 d'octubre a Tarragona. El proper 18 d'octubre a Barcelona, la quarta edició del Fòrum de la Innovació posarà el punt i final a aquest conjunt de sessions dirigides a fer de la innovació el motor de creixement econòmic de Catalunya.\nLa inscripció és gratuïta. Es pot realitzar a través de la web:\nCicles d'Innovació.07. Innovar per progressar. Lleida\nCicle d'Innovació del CIDEM a Lleida


La ciutadania ja pot preguntar directament a membres del Govern | NacióDigital\nper NacióDigital , 9 de juny de 2020 a les 07:00 |\nLa consellera Vergés, durant la primera edició de l'espai | Generalitat\nEl Departament d'Acció Exterior, Relacions Institucionals i Transparència ha presentat el projecte "Jo Pregunto", una eina de comunicació bidireccional que incentiva la interlocució directa amb la ciutadania i permet preguntar directament a membres del Govern. La iniciativa, liderada per la Direcció General de Participació Ciutadana i Processos Electorals, té com a principals objectius incrementar la transparència i el retiment de comptes a la societat així com contribuir al fet que el Govern pugui fer una millor diagnosi de què interessa a la ciutadania en els temes d’actualitat política.\nEl projecte es va iniciar fa uns dies amb la compareixença en directe de la consellera de Salut, Alba Vergés, per respondre dubtes relacionats amb la gestió de la Covid-19. A través del web participa.gencat.cat, es va habilitar un espai en què la ciutadania va poder plantejar, durant dos dies, dubtes sobre la gestió sanitària feta pel Govern català. Els participants, a més, podien votar les intervencions d’altres usuaris i contribuir així a la tria dels temes més rellevants. En total, es van registrar en aquesta primera edició 341 propostes ciutadanes.\nL’equip de treball, integrat per la Secretaria d’Atenció Sanitària i Participació i la Secretaria de Transparència i Govern Obert, va acabar seleccionant les qüestions més votades agrupant les preguntes en tres àmbits temàtics: simptomatologia crònica en malalts de covid-19, testos PCR i desplaçaments i fases. D’aquesta manera es va donar resposta a gairebé la meitat de les qüestions que havia plantejat la ciutadania i s’anava més enllà de les 12 preguntes que en un inici es contemplava respondre per part de la consellera Vergés.\nAquesta setmana el conseller Buch respondrà els dubtes de la ciutadania sobre aspectes de seguretat durant la pandèmia de la Covid-19 i el desconfinament\nÉs el primer cop que s’ha dut a terme una iniciativa d’aquest tipus a la Generalitat de Catalunya en què membres de l’executiu responen a preguntes directes de la ciutadania. El director general de Participació Ciutadana, Ismael Peña López, valorava l’èxit de l’experiència com "un tast de com està vivint la ciutadania en primera persona la crisi, què els angunieja, què els inquieta: hem rebut preguntes que no s'havien abordat en compareixences prèvies".\nFruit d’aquest èxit i de la voluntat del Govern de fomentar la transparència i d’integrar l’opinió de la ciutadania en les accions de govern, aquest dimarts s’ha iniciat un nou "Jo Pregunto" amb el conseller d’Interior, Miquel Buch. L’espai perquè la ciutadania pugui plantejar les seves preguntes s’ha obert aquest dimarts a les 9 h i es tancarà demà dimecres a les 15 hores. Les qüestions més votades les respondrà en roda de premsa el conseller Buch divendres al migdia en directe pel mateix portal participa.gencat.cat, acompanyat de càrrecs de Mossos d'Esquadra i Protecció Civil.\nCAT Serveis - La informació de la Generalitat sobre l'acció de govern al teu abast, Societat, CAT Serveis, Generalitat de Catalunya, coronavirus, Jo Pregunto, transparència, Alba Vergés, Govern


NOU LOGO: Besuc a l'espatlla (PUBLICADA)\nDesprès de buscar informació per internet, consultar en tots els llibres de cuina que tinc, en tots els volums d'en Jaume Fàbrega i en el Corpus del Patrimoni Culinari Català, he arribat a la conclusió que cuinar a l'espatlla no es propi ni tradicional de cap regió en concret.\nÉs, senzillament, una tècnica.\nÉs com parlar d'un arrebossat o d'una vinagreta. Són tècniques usades en totes les contrades del mediterrani. El peix a l'espatlla es fa i es menja a tot arreu i potser podríem destacar la província andalusa d'Almeria on és molt típic i fàcil de trobar als restaurants.\nPer tant, aquesta és una tècnica de cuinat del peix que permet treure el màxim rendiment d'aquelles peces de peix que són exquisides, saboroses i no necessiten de massa elaboració.\nEl peix l'haurem de tenir preparat en filets, sense espines i obert per la meitat, encara que, si voleu, unit per la zona ventral, com si fos un llibre, vaja. Li podeu demanar al peixater/a que us el prepari.\nSi quan aneu a comprar l'orada, el llobarro, el corball o el besuc, el peixater/a us pregunta:\n...nosaltres li podem contestar:\nDoncs ara ja sabeu el que significa cuinar "a l'espatlla", si es que no ho sabíeu ja, és clar, ara no voldria anar jo d'espavilat, quan només sé cuinar 5 minuts més que molts de vosaltres.\nPerò jo penso que això és un d'aquells "trastos" que al final acaben arraconats en el mateix lloc on està la fregidora, l'arrossera, la cafetera antiga, el tallador d'embotit, etc, oi que si?\nPublicado por lacuinadesempre.cat en 4:38


Les previsions de Salut per la pandèmia compliquen el 14-F\nAdmet als partits que no podrà immunitzar tots els membres de les meses electorals abans del 14-F\nBarcelona¿Hi haurà eleccions el 14 de febrer? Ara per ara el Govern les manté convocades, però el departament de Salut ha desgranat els escenaris epidemiològics que s'esperen al voltant de la cita i les previsions no són bones: preveu que les UCI dels hospitals estiguin en el pic màxim el 10 de febrer, just quatre dies abans de votar. L'ajornament electoral està sobre la taula.\nAixí figura en l'informe que ha facilitat aquest dilluns la conselleria als partits amb representació al Parlament en una reunió juntament amb Exteriors i Presidència. Salut no s'ha mullat sobre la conveniència de celebrar les eleccions i el departament d'Exteriors -que prepara organitzativament els comicis- tampoc, però sí que ha faciliat als partits dos possibles escenaris perquè es facin una idea de quina serà la situació. En el millor supòsit, durant la campanya electoral s'arribaria al pic de contagis amb uns 5.000 al dia, i el 14-F hi hauria 610 ingressats a l'UCI. En el pitjor escenari, els contagis podrien superar els 6.000 casos diaris i s'arribaria al dia de les eleccions amb 840 pacients a les unitats de cures intensives.\nA més, la conselleria de Salut avisa que aquestes prediccions epidèmiques i de pressió assistencial s'han fet sense comptar amb l'efecte que pugui tenir la variant britànica del covid-19 o altres factors externs com el fred, que podrien augmentar encara més la velocitat de contagi.\nNo es podrà immunitzar\nUna altra de les informacions que ha proporcionat el departament de Salut als partits és que no podrà immunitzar els membres de les meses electorals, malgrat que s'havia previst incloure'ls en el pla de vacunació. Segons diverses fonts consultades per l'ARA, el secretari general del departament de Salut, Marc Ramentol, ha admès que no hi ha prou temps per posar les dues dosis necessàries de la vacuna a les persones a qui toqui per sorteig ser al col·legi el dia de les eleccions.\nAixò se suma a l'última decisió de la Junta Electoral Central que diu que no té competències per excloure les persones de més de 60 anys del sorteig per constituir les meses electorals. L'òrgan deixa en mans de les Juntes Electorals de Zona decidir si s'accepta com a "excusa" dels electors per no ser-hi.\nLa decisió final, divendres\nFins ara el Govern ha dit que la decisió d'ajornar les eleccions es prendria per consens, i des d'Exteriors asseguren que "cal esperar" a un nou informe més actualitzat que Salut enllestirà dijous i que ja inclourà l'"efecte Cap d'Any". És a dir, cal veure si el comportament social en aquella data ha agreujat la dinàmica. La decisió definitiva es prendrà divendres en una nova reunió entre el Govern i els partits. No es pot deixar per més endavant perquè la setmana que ve s'ha de començar a executar el gruix de la despesa electoral, tant els diners que posa la Generalitat com els que avancen els partits per enviar la propaganda electoral a les cases. "Els compromisos econòmics de la setmana que ve són molt forts", explica a l'ARA un coneixedor de la dinàmica electoral.\nCom afronten els dos socis del Govern la cita definitiva? ERC rebutja avançar escenaris. En tot cas, si s'ajorna el 14-F, el protocol aprovat pel Procicat preveu que es fixi una nova data dels comicis immediatament. "Com a mínim un rang de dates, és a dir, si cap al maig o cap a l'octubre", assenyalen des de la Generalitat.\nEl fet de no revelar quin és, però, el criteri sobre les eleccions per part de Salut -fonts del despartament asseguren que no els pertoca- ni Exteriors genera malestar a JxCat. Fonts de Junts consultades per l'ARA expliquen que acceptaran el que recomanin les autoritats sanitàries, però demanen no allargar més aquesta decisió. Afirmen que, malgrat estar al Govern, els republicans no han compartit amb ells el criteri que tenen sobre el 14-F i que fins aquest dilluns no havien tingut accés a les previsions de Salut.\n"La decisió ha de ser coral", repliquen, al seu torn, fonts d'Esquerra. Els republicans insisteixen que la decisió és "complicada" i que s'ha de prendre divendres amb "corresponsabilitat" entre totes les parts. Per a ERC la disjuntiva no és si les eleccions es poden fer o no -"Està tot preparat", defensen-, sinó si "socialment hi ha el clima favorable per fer-les".\nPressions al Govern\nPel que fa a la resta de formacions, també han pressionat el Govern. El més bel·ligerant és el PSC, que amb les enquestes a l'alça rebutja qualsevol tipus d'ajornament si no hi ha un confinament total com al març. Cs reclama explicacions directes de la consellera Alba Vergés i el ministre Salvador Illa, mentre que el PDECat exigeix a l'executiu que no sigui "covard" i no allargui més aquesta situació. Els comuns, al seu torn, han dit que volen que es prengui la decisió en base a dades sanitàries. Prendre la decisió per consens no serà fàcil.\nCom votaran els contagiats?\nDesprés de l'experiència de Galícia i el País Basc, en què es va prohibir el vot dels infectats, el Govern es va comprometre a garantir el dret a votar de tothom. Per això l'executiu ha engegat una campanya per incentivar el vot per correu, i també preveu franges horàries (no poden ser obligatòries i només seran recomanades) perquè votin les persones contagiades i els seus contactes. Es tracta de l'última hora del dia, de 19 a 20 h. Per fer-ho possible, preveuen que els membres de les meses electorals es posin equips de protecció especial (EPIs).


Alzira rebrà 35 equips rúters per a famílies vulnerables | Valencia Extra\nL’alcalde d’Alzira s’ha reunit amb el conseller de Vivenda i Arquitectura Bioclimàtica, Rubén Martínez Dalmau, el secretari autonòmic d’Innovació i Transformació Digital, Jordi Juan, i la directora general per a la lluita contra la bretxa digital, Maria Muñoz. A esta reunió s’ha anunciat que Alzira rebrà 35 rúters gratuïts en connexió per a tres mesos, amb l’objectiu d’ubicar-los en el parc públic de vivendes socials d’Alzira.\nEn total la Generalitat ha confirmat l’adquisició de 700 equips per als diferents municipis, dels quals Alzira rebrà 35 rúters amb capacitat de 50 GB.\nHan estat presents en esta reunió digital alcaldes i alcaldesses de la Vall d’Uixó, Paiporta, Riba-roja, Vila-real, Torrent, Novelda, Almoradí i Alzira. A esta sessió també han assistit les regidores de Modernització, Letícia Piquer, i de Polítiques Inclusives, Marina Mir.\n“Amb esta nova acció de la Generalitat, els fills i filles de les famílies més vulnerables de la població podran accedir a Internet durant la pròxima setmana”, ha dit Diego Gómez. L’alcalde ha assenyalat també que “esta crisi sanitària i social ens fa reconéixer que les nostres cases, a més de ser el refugi, han de ser les àrees de treball o de formació. Esta decisió d’ajudar a tindre connexions a Internet facilitarà la inclusió social”.


Sunbadh era nadiu d'una població propera a Nixapur i molt amic d'Abu-Múslim; al cap de dos mesos que aquest fos executat per ordre del califa Al-Mansur el 13 de febrer del 755, es va aixecar (abril) amb altres partidaris, suposadament a Hulwan on va establir el seu quarter general, i es va dirigir a Khorasan (província del Califat) on es va apoderar de Nixapur. El governador de Rayy, Abu-Abda (o Ubayda) al-Hanafí, enviat contra ell, el va arrestar però Sunbadh va poder fugir i va acabar matant al governador i es va apoderar de Rayy.\nVa declarar el retorn a la religió zorastriana i va cometre algunes atrocitats contra els musulmans. Va agafar el títol de Firuz Ispahbadh. Molts mazdaquites, xiïtes i zoroastrians se li van unir. Profetitzava la fi de l'imperi àrab i deia que Abu-Múslim tornaria amb Mazdak i el Mahdí. Es va apoderar del tresor d'Abu-Múslim a Rayy i en va enviar una part al dabúyida Khurxid, ispahbadh zoroastrià del Tabaristan. Se li va unir el rei dels daylamites convençut que l'imperi àrab s'havia acabat. Va derrotar els governadors de Dastaba i de Kumis i es va posar en marxa amb una força considerable per anar a destruir la Kaba; però de camí entre Rayy i Hamadan fou derrotat a Jarjanban pel general del califa, Jawhar al-Marrar al-Ijlí, i no menys de 30.000 dels sus homes van morir. Sunbadh va fugir i va provar de reunir-se amb l'ispahbadh Khurxid però fou assassinat per un cosí d'aquest, de nom Tus, suposadament per una manca de respecte envers ell; Khurxid va enviar el seu cap (i el del seu germà) al califa però va refusar retornar el tresor.\nObtingut de «https://ca.wikipedia.org/w/index.php?title=Sunbadh&oldid=25172786»


Última oportunitat perquè la rotonda de la futura variant de l'N-340 no afecti l'entrada a Vilafortuny - Revista Cambrils\nÚltima oportunitat perquè la rotonda de la futura variant de l'N-340 no afecti l'entrada a Vilafortuny\nTram de l'avinguda de Vilafortuny abans d'arribar a l'actual rotonda de l'N-340\nEncara queda una darrera esperança perquè la rotonda que s'ha de construir a la variant de l'N-340 per la part nord es pugui desplaçar al límit entre el terme municipal cambrilenc i el de Vila-seca en comptes de fer-ho a l'entrada de Vilafortuny. El director general d'Infraestructures i Planificació de Carreteres, Ricardo Díaz Zoilo, es va comprometre a donar una resposta definitiva sobre aquesta qüestió en el decurs de dues o tres setmanes. Tot i això, aquest possible desviament és, ara per ara, una qüestió molt difícil, ja que, segons ha comentat l'alcalde, Robert Benaiges, després de la reunió, "les obres de la variant estan molt avançades i segons ens ha dit el director general, un canvi de planificació podria suposar un retard d'un any o d'un any i mig en l'acabament de l'obra". D'altra banda, Ricardo Díaz va acollir favorablement la petició que se li va fer en el sentit que la rotonda que es vol fer a la confluència de l'N-340 amb la carretera de Montbrió estigui alineada amb aquesta carretera i amb la futura diagonal cap a mar que es dibuixa al Pla General, en comptes de fer-la desviada cap al sud com volia fer el Ministeri.\nEn aquesta mateixa visita també es va tractar de l'expropiació de terrenys per a l'extracció d'àrids destinats a les obres de la variant en el tram que va des de la carretera de Montbrió a la riera de Riudecanyes. Segons l'alcalde, "la ubicació dels terrenys que es volia expropiar ens va estranyar moltíssim, ja que estan ubicats en zones protegides per la Generalitat. A més, l'estudi d'impacte ambiental que ens van presentar en el seu dia no deia res d'aquests terrenys. Els hem proposat uns terrenys alternatius en zones allunyades i perifèriques i ens han dit que ho veuen bé".\nAquesta és una de les tres visites que la delegació cambrilenca, formada per l'alcalde Robert Benaiges, el regidor d'Obres Públiques Joan Mas i el d'Urbanisme Joan Recasens van fer ahir al matí a diferents delegacions ministerials a Madrid.\nUna altra de les entrevistes va ser amb el subdirector general de Construccions de Renfe, Antonio Gutiérrez Blanco, per parlar del canvi d'ubicació del pàrquing de la futura estació del tren. El subdirector es va mostrar d'acord amb el que plantejaven els representants municipals. Així doncs, on ara hi ha els camps de terra hi anirà el pàrquing de l'estació del tren i l'estació d'autobusos. Els terrenys de sota la via fèrria seran per a ús esportiu i l'alcalde ha manifestat la intenció que les obres de construcció dels dos nous camps de futbol, "que seran de la màxima qualitat possible", segons ha dit, es faci amb la màxima urgència. Està previst que les obres de construcció de la nova via començaran d'aquí a 5 o 6 mesos, però, segons ha comentat l'alcalde, "en aquesta zona el subdirector ens ha dit que s'adaptaran al que nosaltres ens interessi més, en funció que els nous camps de futbol estiguin acabats".\nLa darrera entrevista del dia va ser amb el director general de Costes del Ministeri de Medi Ambient, José Hernández, per tal de desencallar les qüestions tècniques que faltava resoldre en el projecte del passeig litoral de ponent. En un parell de setmanes el projecte serà acceptat i les obres d'aquest passeig està previst que s'iniciïn a finals d'aquest proper estiu.\nDesprés de la marató de visites a les diferents seus governamentals, Benaiges feia un balanç força posistiu dels resultats obtinguts.


Ajuntament de la Garriga/La Garriga presenta el seu projecte de mobilitat intel·ligent\nData i hora oficials: 25/01/2022 17:43\nLa Garriga presenta el seu projecte de mobilitat intel·ligent\nÚltima revisió 18-11-2021 15:23\nHo ha fet en el marc de l’Smart City Expo World Congress, que s'ha celebrat a Fira de Barcelona entre els dies 16 i 18 de novembre.\nL’ajuntament de la Garriga va exposar la seva estratègia de desenvolupament de mobilitat intel·ligent. La presentació es va fer el dimecres a la tarda i s’hi van detallar les línies d’actuació que té obertes en l’àmbit de la mobilitat, tant pel que fa a la part tecnològica com a la ciutadana.\nFa uns mesos que es van instal·lar uns comptadors de bicicletes i persones que s'han distribuit en tres punts del municipi per ananlitzar la mobilitat activa i planificar accions de millora o de facilitació de l'ús de la via pública.\nLa Garriga disposa d’un estudi de mobilitat urbana que estableix els objectius en la mobilitat activa, l’aparcament i el vehicle privat. D'altra banda, l’any passat es va constituir la Taula de Mobilitat, un instrument de participació ciutadana amb l’objectiu de concretar les accions que preveu l’estudi i ajudar a fer-ne la planificació.\nL’inici de la incorporació de la mobilitat intel·ligent es remunta al 2018, en què l'Ajuntament va desenvolupar, amb el suport de la Diputació de Barcelona i una consultoria externa, una estratègia de ciutat intel·ligent. L'estratègia preveu la incorporació de sistemes i elements tècnics a la gestió del municipi.\nLa presentació va anar a càrrec de Jordi Carreras, cap de l’àrea de Territori i Sostenibilitat de l'Ajuntament.\nPresentació a l'Smart City Expo World Congress\nInformació de Fira de Barcelona\nPasses cap al municipi intel·ligent


Dídac Nadal: 'Una Tarragona millor és possible'\nEl Circ Ciutat dijous, 31 de maig de 2018\nL’Assemblea Local del Partit Demòcrata (PDeCAT) a Tarragona celebrada aquest dimecres al vespre ha aprovat, amb gairebé unanimitat dels vots favorables, la proclamació de Dídac Nadal com a candidat a l’alcaldia a les pròximes eleccions municipals. La de Nadal, actual portaveu del grup municipal del PDeCAT a l’Ajuntament de Tarragona, ha estat l’única candidatura presentada.\nEl Partit Demòcrata oficialitza la candidatura de Dídac Nadal a l'alcaldia de Tarragona a les eleccions municipals de 2019. El fill de l'ex alcalde Nadal ha estat escollit per l'Assemblea Local del PdeCAT amb gairebé unanimitat de vots favorables.\nDídac Nadal ha agraït sincerament la confiança rebuda de tots els associats i associades i ha tingut paraules de record per l’anterior portaveu del Grup Municipal del PDeCAT, Albert Abelló, i d’agraïment per l’exdiputat al Parlament de Catalunya Jordi Sendra. “L’Assemblea Local d’avui era el pas previ per iniciar un projecte nou, jove i allunyat de la vella política, un projecte ple d’il·lusió i d’imaginació davant la paràlisi endèmica que pateix Tarragona”, ha manifestat Nadal, que ha afegit que enceta aquesta nova etapa “amb un equip encoratjat, preparat, compromès i amb el convenciment que una Tarragona millor és possible”.\nFoto: Partit Demòcrata\nNadal ha assenyalat que en aquests primers mesos com a portaveu del PDeCAT ha vist de prop “la deplorable i lamentable situació en què es troba la nostra ciutat” i ha pogut evidenciar qui n’és el culpable: “La ineptitud, la incapacitat i la desídia absoluta del govern de Ballesteros”. “He pogut veure, amb desànim, que malgrat que la societat civil tracta de persistir en la seva ingent tasca de cohesionar, promoure i despertar Tarragona, l’equip de govern mai, mai, ha estat ni se l’espera”.\nEn aquest sentit, l’alcaldable del PDeCAT ha assenyalat que el senyor Ballesteros no ha estat capaç ni de complir el seu propi programa electoral. “On és el Museu de la Química al Banc d’Espanya?, i el Centre Cultural a la Tabacalera?, i el Centre de Divulgació Històrica?, i la connexió dels barris?, i els dos nous centres cívics al centre de la ciutat?... “, s’ha preguntat Nadal.\n“Hem de tornar a situar a Tarragona al lloc on es mereix, recuperar la il·lusió i l’autoestima dels tarragonins i tarragonines per la nostra ciutat”, ha destacat Nadal, que ha afegit que la seva serà una candidatura pròxima a les persones, “una política a peu de carrer, escoltant les inquietuds de tots els veïns i veïnes”.\n“Hem de despertar la Bella dorment al més aviat possible, recuperar la capitalitat de Tarragona i garantir una gestió transparent amb una clara participació ciutadana”, ha manifestat l’alcaldable del PDeCAT, que també aposta fermament per “defensar el nostre comerç local i el nostre patrimoni històric, el foment de la cultura, la millora urgentment l’espai públic i treballar incansablement per la seguretat i el civisme”. “El meu objectiu bàsic, sincer i real porta únicament el segell de Tarragona”, ha conclòs Nadal.\nVia lliure a Dídac Nadal per ser alcaldable del PdeCAT


Els temporers tornen encoratjats per una feina estable malgrat la\nLa majoria de treballadors temporers que ja es troben al país han vingut en altres ocasions i estan aprofitant aquests dies per instal·lar-se, acabar tràmits, fer formacions i preparar-ho tot per a l'obertura de les pistes d'esquí. Malgrat la incertesa causada per les darreres restriccions i l'evolució de la Covid-19, tenen moltes ganes de repetir l'experiència i retrobar-se amb antics companys.\nLa crisi sanitària del coronavirus i particularment la dura experiència de l'anterior confinament no ha tirat enrere les ganes de tornar al Principat per encetar una nova temporada d'hivern.\nAgustina Rodríguez, caixera en un restaurant, explica que "la por es manté perquè no se sap què passarà". Assegura que ja no fa plans a llarg termini però ha vingut "a intentar-ho"\nPedro Encina és ajudant de cuina i intenta "ser sempre positiu i si toca afrontar un confinament, es farà de la millor manera, respectant les pautes que se'ns imposin".\nAixò sí, els requisits per fer iniciar el viatge, la majoria de vegades des de l'Argentina, són molts més que en altres ocasions: "El precontracte per al permís de circulació, un vol de tornada al nostre país amb una data no més enllà del 10 de maig, els antecedents penals i la resta de documentació que demana Immigració, i a partir d'aquí ens van poder fer el permís que ens demana el nostre país per poder emigrar", indica Encina.\nGairebé tots els treballadors repeteixen experiència i a partir d'aquesta setmana comencen a arribar i a instal·lar-se. Hi ha persones que aprofiten els dies abans de l'obertura per acabar tràmits però també n'hi ha que ja estan assistint a formacions o bé ultimant els preparatius.\nLa motivació i la il·lusió per arrancar i retrobar antics companys són una constant. Bianca Marcellan, treballadora a la zona de taquilles, diu sentir-se "nerviosa i ansiosa perquè durant tot l'estiu no ha treballat" i té ganes de reprendre l'activitat.\nBrian Linish, treballador a la zona dels remuntadors, explica que està "molt content, sobretot per la situació que s'ha viscut a l'Argentina, específicament a la Patagònia, on es viu del turisme i estava tot parat". "Ara, a més de viatjar a un altre continent, que m'encanta, poder tornar a treballar de manera estable també és encoratjador".\nL'objectiu generalitzat és poder treballar al màxim possible durant tot l'hivern fins a la propera primavera.


XINEUA VINS Respecte i Humilitat: Gobe 2010\nRealment val la pena endinsar-se una mica més en la història d'aquesta ampolla de vi del Montsant.\nUna missió, fer el millor vi amb el que ens dona la finca del GOBE.\nAmics del Gobe sorgeix d'un projecte que no té cap afany de lucre i neix amb la il.lusió de donar cos al desig que tenia un molt bon amic nostre i que, malauradament, ell no va poder fer realitat.\nTot s'acaba i comença l'any 2004, quan el Gobe, aquest gran amic, va tenir un accident laboral amb un tràgic final. A par de l'amistat que ens unia des que érem uns nens, també ens unia una inquietud: el vi. Tots nosaltres, els qui formem la societat Amics del Gobe, som de la comarca del Priorat i hem vist ben de prop com la comarca passava de ser un territori en perill d'extinció a ser un referent mundial en el món del vi.\nEl Gobe, doncs, tenia una finca d'una hectàrea i sempre ens havia expressat el seu desig de fer-hi un vi, per la qual cosa vam decidir dur a terme el projecte que ell tenia en ment i així ternir-lo sempre al nostre costat. Ens vam unir i amb l'ajuda i suport de la seva família i molta gent del poble de Marçà aquest projecte ha passat a ser una realitat.\nEl Gobe és un vi d'una sola finca, amb molta personalitat i, sobretot, fet de tot cor.\nRealment us desitjo el millor.\nCeller Amics del Gobe.\nCupatge de Garnatxa i Carinyena amb una criança de 14 mesos en barriques de roure francès.\nA la vista color vermell picota de capa mitja-alta amb rivet granatós de densa llàgrima molt net i brillant.\nAl nas ens dona fruita madura, negra i vermella, gerds, nabius, especiats, clau, regalèssia, canyella, agradables i equilibrats torrats, subtils aromes a pa calent i un suau fons mineral.\nA la boca és realment agradable, fàcil de beure, ampli, amb una acidesa molt, molt marcada que li aporta frescor, juntament amb uns tanins poderosos però agradables, post gust especiat, de gran persistència i final llarg amb una subtil amargor agradable.\nUn Montsant diferent, únic, colpidor..., com la història que el precedeix.\nAnyada 2010, a veure si puc aconseguir l'anyada 2011 i a partir d'aquí poder gaudir del Gobe any rere any.\nEl preu sobre els 10 euros.


benvinguda / Padel Persones / Zlatan Ibrahinovic planeja un Padel Zenter a Milà!\nL’estrella mundial sueca i actual jugador de l’AC Milan ha començat a formar clubs padel al seu país des del 2018. El jugador de 40 anys ha decidit ampliar el seu camp d’acció i oferir aviat un club molt gran a Milà.\nSi coneixeu el futbol, heu de saber que Zlatan Ibrahimovic és un jugador que ha tingut èxit allà on ha anat a jugar gràcies a la seva adaptació i al seu fort caràcter.\nDurant 5 anys, els sudois van començar a pensar en "després del futbol" i van crear una empresa que du el seu nom, el principal sector de l'economia del qual és padel, Amb 5 clubs a diferents ciutats de Suècia.\nUna empresa força rendible des de llavors Padel Zenter segons els informes, va obtenir un benefici de 93 milions de corones japoneses el 2020.\nSegons la informació divulgada pel diari La Gazzeta Dello Sport la zona escollida per l'estrella Rossoneri és el municipi de Segregar, una ciutat situada A 30 minuts de Milà. En total, 20 jutjats de padel i un centre comercial fans de padel de la regió, i el mínim que podem dir és que n’hi ha molts !\nDe moment, no hi ha data d’obertura prevista.\nPadel ItàliaZlatan Ibrahimovic


Arts Escèniques | CCCB Veus - Part 2\nPosted in Arts escèniques, Festivals, programació el juny 27th, 2011\nComença la 18 edició del Festival Flamenco Ciutat Vella\nmaig 19th, 2011 CCCB 1 Comment\nDes d’aquest dimecres i fins dissabte, el CCCB respira ambient flamenc. Bailaores i cantaors han transformat en tablaos el Hall, el Pati de les Dones i el nou Teatre del CCCB en aquesta 18a edició del Festival Flamenco Ciutat Vella, que enguany recorda el desaparegut Enrique Morente amb una programació que duu per títol ‘Omega’, en homenatge a un dels discs més cèlebres del cantaor.\nTal com feia Morente, el Flamenco Ciutat Vella vol unir el flamenc més clàssic amb les noves tendències més trencadores, aquelles que s’apropen al cante i al baile des d’altres disciplines per aportar nous llenguatges i sonoritats.\nPer presentar-nos el Flamenco Ciutat Vella i revelar-nos quines perles amaga la programació d’aquests quatre dies de flamenc hem entrevistat els responsables del Festival: Lluís Cabrera, fundador del Taller de Músics, ens descobreix els trets diferencials d’aquesta 18a edició, mentre que Juan Carlos Lérida, bailaor i responsable de la secció Flamenc Empíric, ens explica en què consisteixen aquestes noves aproximacions al flamenc des d’altres disciplines artístiques.\nEntrevista realitzada per Albert Forns i Adriana Conde.\nPosted in Arts escèniques, Festivals el maig 19th, 2011\nPosted in Arts escèniques, Festivals, programació el març 16th, 2011\n#ANTISANTVALENTI: Tuiteja frases d’amor idiota\nfebrer 14th, 2011 CCCB 2 Comments\nAquest vespre a partir de les 19.30h escriptors, poetes, performers i tothom que ho desitgi podrà celebrar el dia de l’ANTI SANT VALENTÍ al CCCB. Hi ha programades dues performances sobre l’altra cara de Cupido i una lectura col·lectiva de poemes d’amor dolents o molt dolents, tot plegat amb humor i ganes de passar-ho bé. Podeu veure el programa i llistat de participants aquí.\nPodeu participar en el dia Anti Sant Valentí a través de Twitter proposant frases d’amor odioses, cursis, que destesteu o que hagin fet molt de mal a la societat. 140 caracters per venjar-vos del llenguatge de l’amor.\nFeu servir el hashtag #antisantvalenti. Les millors frases d’amor idiota es projectaran en directe a partir de les 19.30h al hall del CCCB. Esteu convidats a la festa – l’entrada és gratuïta – o participar des de casa.\nPosted in Arts escèniques, CCCB 2.0 el febrer 14th, 2011\nTags: Anti Sant Valenti\nCultura en xarxa: neix l’Anilla Cultural Latinoamérica Europa\nnovembre 2nd, 2010 Lucia Calvo 1 Comment\nHan estat al voltant de 15 mesos de videoconferències, converses de Skype, correus electrònics creuats i dues trobades a São Paulo i Barcelona. Un intens treball col·laboratiu entre la Fundació I2Cat i les cinc institucions culturals que formen part del nucli dur del projecte ha fet possible que neixi una nova xarxa: Anilla Cultural Latinoamérica Europa. El projecte pretén investigar les possibilitats de col·laboració i co-creació entre organitzacions llunyanes en l’espai però properes en la manera d’entendre l’ús de les noves tecnologies aplicades a noves formes de fer cultura. “La creació de l’Anilla Cultural és un procés obert que es desenvolupa en diferents fases d’implantació: des de la connectivitat i l’equipament necessaris, passant per múltiples reunions de treball i coneixement mutu, fins a la creació d’un acte inaugural que sintetitza l’esperit del projecte”, explica en un article Juan Insua, cap de projectes del CCCB Lab i membre de projecte Anilla.\nLa posada en pràctica i en escena de tots aquests mesos de treball amb la tecnologia d’Internet 2 tindrà lloc el poper 6 de novembre, en un acte inaugural i de presentació de l’Anilla. Un acte que se celebrarà simultàniament a Barcelona, São Paulo, Santiago de Xile, Medellín i Córdoba (Argentina), les cinc ciutats que conformen els nodes de l’Anilla.\nL’espectacle que s’ha preparat s’anomena “Nova Àgora”. Els poetes Gonzalo Escarpa, Irene La Sen i Payaso Manchego faran una sessió de Spoken Word compartida amb altres artistes llatinoamericans que estaran seguint l’actuació des dels diferents centres de l’Anilla. Tancarà la inauguració la companyia de dansa urbana Brodas Bros, que ha preparat una coreografia que representa el poder de la xarxa i la intel·ligència col·lectiva, dos dels pilars clau que donen sentit a la nova Anilla Cultural Latinoamérica Europa.\nMés informació: Web Anilla Cultural\nPosted in Arts escèniques, CCCB 2.0, Cinema i audiovisuals el novembre 2nd, 2010


QPARADIS donem resposta, a particulars i comunitats de veïns, en solucions d’impermeabilització oferint en tot moment un servei integral: assessorament + execució de l’obra + impermeabilització + manteniment.\nCoberta i teulades\nUn dels punts de la llar que es deterioren més ràpidament. Tractament i impermeabilització de terrasses transitables i no transitables d’obra nova o rehabilitacions. Extensa gama d’acabats.\nLa façana és la part més visible de les cases. Tractem i eliminem tot tipus d’humitats, l’aparició de salobre i taques relacionades amb l’acció de l’aigua i la humitat a façanes i estructures en general.\nPàrquings i soterranis\nEl problema més habitual de les piscines són les filtracions d’aigua, ja sigui per escletxes que s’hagin format amb el temps o a través de les juntes dels materials utilitzats. Li fem el diagnòstic i la reparació necessària per seguir-ne gaudint durant molt de temps.\nAl ser un espai sempre tancat, la qualitat dels treballs marcarà la diferència. Li farem el sanejament de les superfícies, el segellat de les vies d’entrada d’aigua i la impermeabilització total del fossat.\nEstètica i ambientalment, les cobertes verdes afavoreixen el seu entorn i els habitants de l’edifici. Ideals per a cobertes transitables o no transitables, noves o en rehabilitació i de fàcil manteniment.


Mor un home alemany després de ser atropellat per quatre vehicles a l'autopista\nEuropa Press | 29 juny 2013\nUn home de nacionalitat alemanya ha mort després de ser atropellat per quatre vehicles mentre creuva l'autopista de llevant (Dt.-19). L'accident ha tingut lloc al voltant de 03.30 hores d'aquesta matinada, segons fonts de la Guàrdia Civil.\nL'accident ha tingut lloc en el quilòmetre 11 d'aquesta carretera quan un Volkswagen Golf ha atropellat la víctima, que encara no s'ha pogut identificar a causa del seu estat. Tot i així, es pot destacar que portava documentació pertanyent a un baró alemany de 43 anys.\nDesprés del primer impacte, l'home va ser atropellat per tres vehicles més: un Audi A3, un Ford Escort i una ambulància. Tots els conductors, inclòs el del Golf es van sotmetre a proves d'alcoholèmia que van donar un resultat negatiu.\nD'altra banda, dos homes han resultat ferits greus després d'un xoc frontal entre una furgoneta i un turisme a la carretera de Dt. 34-31 de Muro a Can Picafort. El conductor de la furgoneta era un home de 32 anys i nacionalitat marroquina i el del turisme un espanyol de 57 anys.


BBF-Lab18 | Beer Events\nUna cata de 100 ampolles superbes serveix per posar una tanca d’or a una altra temporada cervesera.\nEls organitzadors del Barcelona Beer Festival, per 4º any consecutiu, tanquen la temporada de cervesa amb una nova edició del BBF Lab.\nAquesta cita, d’oblogada assistència per als BeerGeeks, es duu a terme a finals del mes de juliol amb l’intenció de “destapar” tant els tressors cervesers acumulats a la bodega dels promotors de l’esdeveniment, com altres referències adquirides expressament per complementar l’experiència sensorial.\nLa primera intenció d’aquesta trobada és intentar sorprendre els sentits dels que ens acompanyen en la cita; organitzant per a un grup reduït d’assistents una sessió on durant 4 hores es pot gaudir de degustacions de 10Cl il·limitades segons desig d’entre les 100 ampolles seleccionades per a l’esdeveniment.\nEntre les propostes cerveseres podríem descatar cerveses:\nClàssiques envellides en diferents barrils de Whisky, Ron o Cognac\nLlupulades amb una mateixa recepta amb diferents llúpols monovarietals\nDe qualitat reconeguda en edicions passades del Barcelona Beer Challenge, premiades en diferents categories.\nEnvellides a la nostra bodega amb especial atenció com poden ser Lambics de diferents anys, cerveses belgues de gran reconeixement, o cerveses de locals productors que simplement ens encanten.\nEuropees de tendència més moderna, especialitzades en sour ale.\nEn aquesta edició es va repetir l’emplaçament de l’any anterior donada la bona disposició de l’equip de Garage Beer a Sant Andreu (Barcelona). Treballant amb ells hem aconseguit plantejar un esdeveniment estival en un espai reservat gaudint de les millors condicions: una moderna sala d’estar a la altura de les circumstàncies, una comoditat d’accés en transport públic i espais habilitats a l’aire lliure que sens dubte propicien un entorn màgic pel BBF-Lab.\nEl resultat va ser una trobada dinàmica i amigable on a més de gaudir d’una agradable nit d’estiu a la ciutat comtal, es va poder sentir el plaer de dialogar sobre cervesa amb gent que gaudia de les seves copes amb l’intenció de delectar els seus sentits i sumar-se així noves informacions als seus registres cerveceros.\nAmb això, ens anem de vacances … sort i salut per a tots, fins a setembre!


BANYOLES RUGBI CLUB: Resum partit de Manresa\nResum partit de Manresa\nSortim de Banyoles puntualment i arribem al camp sobrats de temps per anar-nos ficant poc a poc al partit. Temps insegur amb pluges intermitents. L’equip escalfa amb moltes ganes i amb il·lusió per guanyar, tot recordant el darrer partit a casa contra aquest rival que es va perdre per poc (10-17). Comencem jugant en camp contrari i fruit d’aquesta pressió queda una pilota bona per en Cristian que sorpren tothom xutant un drop de de mig camp que entre majestuós entre pals (minut 13 , 0-3). Seguim concentrats i placant bé i sembla que això desorienta al contrari i l’obliga a cometre errors un dels quals permet a n’en Guillem Puigvert convertir un xut de càstig (min. 26 , 0-6). El Manresa es va recuperant poc a poc i ja juga al nostre camp quan en un error d’apreciació defensiu (la linia d’assaig es troba 5 metres davant de pals) ens fan un assaig, ja al final de la primera part (Descans 7-6). La segona part, ja tots més tranquils i concentrats, ens adonem que podem guanyar si tenim paciència. Tot i així és el Manresa que ens fa un assaig al minut 56 (12-6). Seguim però convençuts i apretant amb ganes i al cap de poc en Fede aconssegueix el nostre primer assaig fruit d’una bona jugada conjunta. En G. Puigvert el transforma (min 62, 12-13). El joc es desenvolupa a ambdós costats del terreny amb ocasions per a tots dos equips. Despés d’una avís en forma d’escapada d’els tres quarts, arriba el nostre segon assaig també en jugada conjunta que culmina en Simon (min 70 , 12-18) . El Manresa apreta molt per aconsseguir un assaig que li donaria el triomf, però els Monstres resisteixen ferotgement fins al final.\nTema tacs d’alumini : Demanem disculpes al Manresa pel malentès. Consultat l’àrbitre diu que això és tema del Delegat de Camp a l’inici i que a ell li sembla que algun jugador del Manresa també en portava. De tota manera , com passa sovint, és un problema de l’Ajuntament que sempre acabem pagant els del rugbi.\nAgraïm al Manresa l’acolliment i el tercer temps i arribem a Banyoles per anar a Barraques a les 00:30 hores ploguent a bots i barrals.\nEscrit per: Narcís Ribot.\nPublicat per Unknown a 15:20


Conferècia en el marc de La dècada prodigiosa - Museu d'Arqueologia de Catalunya - Seu Barcelona\nConferècia en el marc de La dècada prodigiosa\nDia 5 de març a les 19h\nLes excavacions arqueològiques de la Mancomunitat de Catalunya a l’illa de Mallorca a càrrec d’Albert López Mullor, Diputació de Barcelona i Universitat Autònoma de Barcelona.\nDurant el període 1916-1925, el Servei d’Investigacions Arqueològiques de l’IEC, creat pel govern de la Mancomunitat de Catalunya en 1914, va dur a terme una ambiciosa campanya d’excavacions arqueològiques a les illes Balears. Els treballs, sota les directrius del professor Pere Bosch Gimpera, cap del Servei, van ser dirigits sobre el terreny per l’arqueòleg Josep Colominas Roca, tècnic del Servei. Mallorca va ser el seu escenari principal. Aquestes recerques van marcar un abans i un després en l’arqueologia insular i, a banda de contribuir a l’estudi de nombrosos jaciments, hi van introduir un mètode de treball desconegut fins llavors: l’excavació arqueològica científica.\nAlbert López Mullor\nDiputació de Barcelona i Universitat Autònoma de Barcelona\nLlicenciat en Filosofia i Lletres (1974), doctor en Geografia i Història (1987), Investigador (1974-1978) i Conservador (1979-1983) del MAC. Cap d’Investigació Històrica (1984-2010) i Director de Conjunts Històrics (2011-2015) al Servei de Patrimoni Arquitectònic de la Diputació de Barcelona. Professor associat a la Facultat de Filosofia i Lletres de la Universitat Autònoma de Barcelona (1979-1980, 2005-2015). És autor de 456 publicacions sobre Arqueològica Clàssica i Medieval.\nTornar a l'exposició: La dècada prodigiosa


GVA.ES: Registre d'Empreses amb Risc d'Amiant (RERA). Treball.\nRegistre d'Empreses amb Risc d'Amiant (RERA). Treball.\nEs crea el Registre d'Empreses amb Risc d'Amiant de la Comunitat Valenciana, dependent de la conselleria competent en matèria de treball.\nEmpreses que realitzaran activitats o operacions en què els seus treballadors estiguen exposats o siguen susceptibles d'estar exposats a fibres d'amiant o de materials que el continguen, i especialment en:\na) Treballs de demolició de construccions on existisca amiant o materials que el continguen.\nb) Treballs de desmantellament d'elements, maquinària o utillatge on existisca amiant o materials que el continguen.\nc) Treballs i operacions destinades a la retirada d'amiant, o de materials que el continguen, d'equips, unitats (com ara barcos, vehicles, trens), instal·lacions, estructures o edificis.\nd) Treballs de manteniment i reparació dels materials amb amiant existents en equips, unitats (com ara barcos, vehicles, trens), instal·lacions, estructures o edificis.\ne) Treballs de manteniment i reparació que impliquen risc de despreniment de fibres d'amiant per l'existència i proximitat de materials d'amiant.\nf) Transport, tractament i destrucció de residus que continguen amiant.\ng) Abocadors autoritzats per a residus d'amiant.\nh) Totes aquelles altres activitats o operacions en què es manipulen materials que continguen amiant, sempre que existisca risc d'alliberament de fibres d'amiant a l'ambient de treball.\nL'empresa ha de donar-se d'alta en el registre d'empreses amb risc d'amiant (RERA) on radique les seues instal·lacions principals:\nS'haurà de presentar la documentació següent:\nLa fitxa d'inscripció del Registre d'Empreses amb Risc per Amiant (RERA).\n[RERA III] ANNEX III. FITXA D'INSCRIPCIÓ - RERA\nUna vegada presentada i comprovada la documentació s'assignarà un número d'inscripció en el registre, que serà notificat a l'empresa sol·licitant.\n1. Per a presentar aquesta sol·licitud per mitjà de la tramitació telemàtica, la persona sol·licitant ha de disposar de signatura electrònica avançada: bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), compatible amb la plataforma telemàtica de la Generalitat (hi ha més informació respecte dels certificats admesos en la seu electrònica de la Generalitat, en https://sede.gva.es/va/sede_certificados).\nDe conformitat amb l'article 19 de la Llei 31/1995, de 8 de novembre, l'empresari haurà de garantir una formació apropiada per a tots els treballadors que estiguen, o puguen estar, exposats a pols que continga amiant.\nEsta formació no tindrà cap cost per als treballadors i haurà d'impartir-se abans que inicien les seues activitats o operacions amb amiant i quan es produïsquen canvis en les funcions que exercisquen o s'introduïsquen noves tecnologies o canvis en els equips de treball, que es repetiran, en tot cas, a intervals regulars.\nLes empreses inscrites en el Registre d'empreses amb risc per amiant hauran de comunicar a l'autoritat laboral tota variació de les dades anteriorment declarats, en el termini de quinze dies des d'aquell en què estos canvis es produïsquen.\nLes empreses estan obligades a establir i mantindre actualitzats els arxius de documentació relatius a:\na) Fitxa d'inscripció presentada en el Registre d'Empreses amb Risc per Amiant (RERA).\nb) Plans de treball aprovats.\nc) Fitxes per al registre de dades de l'avaluació de l'exposició en els treballs amb amiant.\nd) Fitxes per al registre de dades sobre la vigilància sanitària específica dels treballadors.\nVegeu l'enllaç: Manual Tècnic Bàsic d'Amiant\nManual Tècnic Bàsic d'amiant\n- Reial Decret 396/2006, de 31 de març, pel qual s'establixen les disposicions mínimes de seguretat i salut aplicables als treballs amb risc d'exposició a l'amiant (BOE núm. 86, d'11/04/2006).\nVegeu Reial Decret 396/2006, de 31 de març


Agramunt organitza un concurs per pintar un espai municipal – Comarques de Ponent\nAgramunt organitza un concurs per pintar un espai municipal\nL’Ajuntament d’Agramunt i l’institut Ribera del Sió han organitzat un concurs de dibuix per pintar un espai municipal del municipi. Concretament, l’espai escollit ha estat la paret que dóna a la pista esportiva de les instal·lacions de les piscines municipals.\nEl concurs estava adreçat als alumnes de l’institut que van presentar un total de 53 obres. L’obra guanyadora és de Ramon Ros, alumne de 4t d’ESO que serà l’encarregat de plasmar la seva obra amb l’ajuda de quatre alumnes més. L’objectiu i la finalitat del concurs era promocionar i difondre l’obra de joves creadors, a més de canalitzar la seva creativitat.\nEl jurat estava format per la professora de dibuix de l’INS Ribera del Sió, la directora de l’institut, un representant de l’EPE i la regidora d’Esports. Els treballs de pintura finalitzaran aquesta setmana.\nTots els participants en l’execució de l’obra, seran obsequiats amb l’abonament de les piscines per aquesta temporada d’estiu.


Els delictes d'odi repunten un 4,86% tot i la pandèmia, amb 151 casos el 2020 - À Punt\nEls delictes d'odi repunten un 4,86% tot i la pandèmia, amb 151 casos el 2020\nInterior adverteix d'un augment generalitzat al conjunt de l'Estat, que va ser del 9,3%, en el primer semestre de 2021, en el marc d'una tendència a l'alça "objectiva i constant de les conductes penals d'odi" dels últims anys\nDetall d'una concentració contra una agressió racista a Múrcia / Edu Botella (Europa Press)\n28 de juliol 2021 - 14:15\nLes forces de seguretat de l'Estat han conegut 610 denúncies per delictes d'odi en el primer semestre de l'any a tot Espanya, un 9,3% més respecte al mateix període de 2019, l'exercici anterior a la pandèmia. En la majoria han sigut casos de racisme i xenofòbia, ideologia i orientació sexual.\nEl ministre de l'Interior, Fernando Grande-Marlaska, ha avançat les dades en la presentació de l'informe sobre l'evolució dels delictes d'odi a Espanya el 2020, durant la qual també ha informat de les noves mesures adoptades pel seu departament per a ampliar les funcions de l'oficina nacional de lluita contra aquesta mena de delictes.\n1.401 denúncies a Espanya, un 17,9% menys, en el primer any de pandèmia\nL'augment dels delictes d'odi del primer semestre de 2021 contrasta amb el descens generalitzat el 2020, quan es van registrar 1.401 situacions d'aquesta tipologia penal al conjunt de l'Estat, un 17,9% menys que el 2019. Interior atribueix la disminució a les menors interaccions socials per les mesures de confinament i les restriccions a la mobilitat amb motiu de la pandèmia.\nPer això, Marlaska ha considerat més rellevants les dades del primer semestre de 2021 –que es comparable amb el de 2019, abans de la crisi sanitària– per a fer una fotografia precisa de la situació, ja que confirma que des de fa anys es produeix "un augment objectiu i constant de les conductes penals d'odi". Una tendència que només s'ha trencat el 2020, per obra del confinament i les restriccions.\nLes denúncies per racisme i xenofòbia lideren l'estadística\nPel que fa a les dades de 2020, la majoria dels casos denunciats corresponen a amenaces (408) i lesions (316) en situacions de racisme i xenofòbia (589), contra l'orientació sexual i la identitat de gènere (328), i per motius ideològics (280). La majoria de les víctimes estan en la franja d'edat entre 26 i 40 anys, i el 66% són de nacionalitat espanyola. Entre els detinguts, el 78% dels quals són espanyols, hi ha 68 menors.\nEn aquest període les forces de seguretat també han comunicat 189 delictes d'odi en internet (45%), les xarxes socials (23%), amenaces telefòniques (14,3%), i altres mitjans telemàtics.\n151 denúncies a la Comunitat Valenciana, un 5% més\nInterior ha informat de 151 denúncies per delictes d'odi al llarg de 2020 a la Comunitat Valenciana, sobretot per situacions de racisme i xenofòbia, (58), la gran majoria de les quals s'han produït a la província de València (95). Alacant ha registrat 37 casos i Castelló 19. El 2019 es van registrar 144 casos al conjunt del territori, set menys. És a dir, que a diferència de la disminució dels casos al conjunt de l'Estat, els delictes d'odi han crescut un 4,86% a la Comunitat Valenciana tot i la pandèmia.\nLes dades del ministeri augmenten els registres de l'últim informe Raxen que cada any elabora el Moviment Contra la Intolerància, en el qual es va notificar 66 incidents i denúncies per delictes d'odi, quaranta menys que en l'informe anterior, que va arreplegar 106 incidents.\nCatalunya (236), Madrid (225) i el País Basc (221) han registrat la xifra de denúncies més alta en termes absoluts al conjunt de l'Estat el 2020. Aquesta última autonomia, però, lidera els casos en relació amb la població, amb deu denúncies per cada cent mil habitants. Només la supera Melilla, amb deu fets i una incidència d'11,5 casos per delictes d'odi.\nRodrigo Jiménez (Efe) / El ministre de l'Interior, Fernando Grande-Marlaska, durant la presentació de l'informe sobre l'evolució dels delictes d'odi a Espanya


Aquí ho deixo dit . . .: d’octubre 2014\nDIVENDRES MUSICALS I VA DE NOMS LA COSA\nDe la poca gent que visita el bloc, veig que de tant en quant hi ha algú que hi entre interessat per noms de nena.\nEvidentment, jo parlo del nom de la meva nena, però aquest divendres musical poso una cançó que es titula "SARA", d'El Último de la fila, un grup que m'agradava molt (bé i encara m'agrada). Sara és un nom que m'hagués agradat també per a la meva nena. Suposo que em va començar a agradar per la cançó i perquè jo no coneixia cap més Sara que em donés mal rotllo.\nBueno, sempre li podem posar SARA de nom a alguna nina...\nPublicat per Hiolambda Cap comentari:\nEtiquetes de comentaris: DIVENDRES MUSICALS, NOMS\nDe vegades esperes, penses una cosa, i passa.\nI altres vegades (les més), esperes, desitges, anheles, vols una cosa, però amb molta força, molta, molta, però molta i no passa!\nPublicat per Hiolambda 2 comentaris:\nEtiquetes de comentaris: DIMARTS BREUS, REFLEXIONS\nDIVENDRES MUSICALS I FA SON\nHi ha dies que t'aixeques comptant les hores que queden per a què sigui una altra vegada la nit per a poder tornar al sobre i dormir com una marmota.\nEt lleves i dius... "avui fa son". I li dius a la teva parella "avui fa son". I ell et respon que sí, que "fa molta son".\nI penses... que bé! és divendres, demà dissabt... ohoh... Si em volia aixecar d'hora per a anar a córrer...\nI se't cau el món a sobre, que no saps si serà bona idea fer cas al despertador, i fer-li cas a la primera.. però després recordes que no està tan malament lo de sortir a córrer i que faràs l'esforç. Que perdre el "michelín", bé val la pena, que aprofita ara que encara no fa molt fred... que si fa son i fred és lo pitjor que et pot passar.\nMentre badalles i notes aquesta fresqueta de la primera hora i dels primers dies de tardor, busques alguna cosa que et desperti, que t'obri els ulls i et netegi les lleganyes.\nLa dutxa, val. El cafè amb llet, també. i ja després entres en aquell bucle que es diu rutina, però que té un regust diferent perquè és divendres. I a més, sembla que la boira avui no hi és.\nEtiquetes de comentaris: DIVENDRES MUSICALS, RUNNING, SOCIETAT, SON, TARDOR


Milloren diverses instal·lacions esportives municipals de Lleida\nDilluns va finalitzar la retirada del conjunt de barracons que encara existien en camps de futbol de barris com Ciutat Jardí, Balàfia i la Bordeta\nper Redacció 14/01/2020 13:30h\nL'Ajuntament de Lleida ha endegat un pla de petites actuacions de millora en el conjunt de les instal·lacions municipals després de detectar-se algunes mancances de manteniment. El primer tinent d'alcalde i regidor d'Urbanisme, acompanyat del regidor d'Esports i Activitat Física, Sergio González, han visitat les millores realitzades al Camp de Futbol de Balàfia i de la Bordeta, així com els arranjaments fets al Pavelló Barris Nord.\nEl responsable d'urbanisme ha destacat que «hem detectat mancances considerables, des del punt de vista del manteniment, en diverses instal·lacions i equipaments municipals. La voluntat de l'equip de govern és fer extensiu el microurbanisme també a les instal·lacions esportives i equipaments municipals».\nDilluns va finalitzar la retirada del conjunt de barracons\nEn aquest sentit, aquest dilluns va finalitzar la retirada del conjunt de barracons que encara existien en camps de futbol de barris com Ciutat Jardí, Balàfia i la Bordeta, un fet que permetrà guanyar un espai significatiu, que passarà a estar net i dignificat. Cal destacar que també s'han substituït les portes dels vestuaris i lavabos del Camp de Futbol de Balàfia, que estaven molt malmeses, i també s'ha renovat el marcador que feia anys que no funcionava. D'altra banda, al Barris Nord s'ha procedit a fer un tancament sota la graderia amb l'objectiu de millorar les condicions de seguretat i el confort de les persones que utilitzen aquest pavelló esportiu.\nEl vòlei lleidatà arriba per primera vegada a aquesta important competició